Heilbrigðisráðherra Þýskalands varar við faraldri meðal landsmanna sem ekki eru bólusettir við kórónuveirunni. Hann vill herða aðgerðir gegn útbreiðslu veirunnar að nýju.
Jens Spahn, heilbrigðisráðherra Þýskalands, segir að við blasi faraldur meðal þeirra landsmanna sem eru óbólusettir gegn kórónuveirunni. Sums staðar í landinu séu sjúkrarúm á gjörgæsludeildum nú þegar að fyllast af COVID-19 sjúklingum.
Lothar Wieler, yfirmaður Robert Koch-stofnunarinnar í Þýskalandi, og Jens Spahn heilbrigðisráðherra fóru í dag yfir versnandi stöðu faraldursins í landinu. Wieler sagði að fjórða bylgja faraldursins væri komin á fullt skrið í landinu. Spahn bætti því við að sjúkrahúsin stæðu frammi fyrir faraldri meðal óbólusettra landsmanna. Hann sagði að herða yrði sóttvarnarreglur, meðal annars að takmarka aðgang gesta að sjúkrahúsum og hjúkrunarheimilum. Komast yrði hjá því að fólk dæi á heilbrigðisstofnunum eins og gerðist síðastliðinn vetur. Þá sagði hann að örvunarbólusetning gengi of hægt. Frá því að ákveðið var að bjóða upp á hana fyrir þremur mánuðum hefðu einungis tvær milljónir landsmanna fengið hana.
Til að bæta gráu ofan á svart er verkfall opinberra starfsmanna yfirvofandi alls staðar í Þýskalandi nema í sambandsríkinu Hesse. Útlit er fyrir að það bitni hart á heilbrigðisgeiranum, þar sem rannsóknarstofur kunna að lokast í tugatali. Um það bil 4.500 rúm á gjörgæsludeildum eru ónotuð um þessar mundir vegna skorts á starfsfólki. Þess er krafist að mánaðarlaun heilbrigðisstarfsfólks hækki um þrjú hundruð evrur á mánuði, rúmlega 45 þúsund krónur.
Heilbrigðisráðherra Þýskalands varar við kórónuveirufaraldri meðal óbólusettra landsmanna. Hann vill herða aðgerðir að nýju gegn útbreiðslu veirunnar.